作者:卓田
標題:沁園春
內容:才大文豪，朱衣暗裡，今須點頭。奈蘭宮一跌，槐黃時候。銀袍逐浪，韋帶隨流。過盡鶴書，閱周鶚表，必竟都無名字留。空長恨，蕡終不第，齒且先侯。休愁。有路堪由。最喜徐卿百不憂。正椿松未老，芝蘭競秀，奇毛雛鳳，騂角犁牛。漢殿少年，新豐逆旅，豈肯卑微名位休。行將見，長沙召賈，御史除周。